SET พรุ่งนี้ยืนเหนือระดับ 1,300 จุด มีลุ้นไปต่อ
บล.โกลเบล็ก เชื่อว่าตลาดหุ้นไทยพรุ่งนี้ยังมีโอกาสที่จะปรับตัวขึ้นไปได้ โดยมีแนวต้านที่ 1,300 จุด ถ้ายืนได้มีโอกาสไปต่อที่ 1,320 จุด แต่ถ้ายืนไม่ได้คงจะพักตัวลง โดยมีแนวรับ 1,285-1,290 จุด
15 ธ.ค. 2558

นายชัยยศ จิวางกูร ผู้อำนวยการฝ่ายวิเคราะห์กลยุทธ์การลงทุน บล.โกลเบล็ก เปิดเผยถึงลาดหุ้นไทยวันนี้ (15 ธ.ค.) ปรับตัวขึ้นแรง และดูโดดเด่นกว่าตลาดภูมิภาคเอเชียส่วนใหญ่ที่อยู่ในแดนบวกไม่มากเนื่องจากยังรอดูการประชุมธนาคารกลางสหรัฐฯ (FED) ที่ประชุมวันที่ 15-16 ธ.ค.นี้
ขณะที่ตลาดบ้านเราได้แรงซื้อจากหุ้นในกลุ่ม ICT ที่ขึ้นมาอย่างโดดเด่นในวันนี้ จากการประมูล 4G คลื่น 900 MHz ที่คาดว่าเบื้องต้นจะไม่มีการแข่งขันกันอย่างรุนแรงเหมือนครั้งก่อน นอกจากนี้ ราคาน้ำมันดิบปรับตัวขึ้นมาด้วยทำให้หุ้นในกลุ่มพลังงานดีดขึ้น ดังนั้น ตลาดจึงได้รับแรงหนุนจากหุ้น 2 กลุ่มหลักดังกล่าว อีกทั้ง ส่วนหนึ่งอาจได้รับแรงหนุนจากเม็ดเงินของ LTF-RMF ด้วยเนื่องจากเมื่อวานนี้จะเห็น Net Buy ของกองทุนกว่าพันล้านบาท
แนวโน้มการลงทุนในวันพรุ่งนี้ (16 ธ.ค.) เชื่อว่าตลาดยังมีโอกาสที่จะปรับตัวขึ้นไปได้ โดยมีแนวต้านที่ 1,300 จุด ซึ่งต้องรอดูว่าจะยืนได้หรือไม่ ถ้าได้มีโอกาสไปต่อที่ 1,320 จุด แต่ถ้ายืนไม่ได้คงจะพักตัวลง โดยมีแนวรับ 1,285-1,290 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 215.00 บาท เพิ่มขึ้น 21.00 บาท
TKN ปิดที่ 9.55 บาท เพิ่มขึ้น 1.95 บาท
JAS ปิดที่ 5.05 บาท เพิ่มขึ้น 0.47 บาท
INTUCH ปิดที่ 68.00 บาท เพิ่มขึ้น 6.00 บาท
KBANK ปิดที่ 154.50 บาท เพิ่มขึ้น 2.50 บาท
 
ที่มา: สำนักข่าวอินโฟเควสท์